Alūksne (stacija)
Šis raksts ir par dzelzceļa staciju. Par citām jēdziena Alūksne nozīmēm skatīt nozīmju atdalīšanas lapu. Alūksne ir šaursliežu dzelzceļa līnijas Gulbene—Alūksne galastacija. Tā atrodas Alūksnes pilsētā, tās dienvidu nomalē. Divreiz dienā no Gulbenes uz Alūksni kursē pasažieru vilciens. Kravas satiksmes stacijā nav (uz bijušā elevatora pievedceļa vēsturei saglabāts šaursliežu preču vagons). Neskaitot stacijas pasažieru ēku, stacijā saglabājušās noliktavu ēkas un bijušā elevatora ēka. Aiz Jāņkalna ielas (bijušās pārbrauktuves) stacijas ziemeļu galā saglabājušies apmēram 300 m neizmantota sliežu ceļa Apes virzienā. 2018.gada 1.septembrī restaurētajā Bānīša stacijas bagāžas šķūnī apmeklētājiem durvis vēra multimediāla ekspozīcija "Alūksnes Bānīša stacija", kas veltīta Baltijā vienīgajam regulārajam pārvadājumiem izmantotajam šaursliežu dzelzceļam. 10 staciju stāsti vēsta par dzelzceļa vēsturi, laikmetu ainām un Bānīti kā palīgu, darbavietu un iedvesmas avotu. 2020.gadā Alūksnes stacijas ēkā Pakalniņu ģimene atver burgernīcu "Tvaiks x Ogle".